Temeljem članka 17. stavak 1. Zakona o sustavu civilne zaštite („Narodne novine“, broj 82/15, 118/18, 31/20, 20/21), članka 52. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“, broj 66/21) i članka 37. Statuta Grada Šibenika (''Službeni glasnik Grada Šibenika“, broj 2/21), Gradsko vijeće Grada Šibenika na 14. sjednici, održanoj 16. lipnja 2023. godine, usvaja

**SMJERNICE**

**za organizaciju i razvoj sustava civilne zaštite Grada Šibenika**

**za razdoblje od 2023. do 2026. godine**

1. **UVOD**

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

Sukladno članku 16.  Zakona o sustavu civilne zaštite („Narodne novine“, broj 82/15, 118/18, 31/20, 20/21), (u daljnjem tekstu: Zakon), Grad Šibenik (u daljnjem tekstu: Grad), obavezan je organizirati poslove iz svog samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite, a sukladno članku 17. Zakona, definirano je da predstavničko tijelo, na prijedlog izvršnog tijela jedinica lokalne i područne (regionalne) samouprave, usvaja Smjernice za organizaciju i razvoj sustava civilne zaštite (u daljnjem tekstu: Smjernice) koje se razmatraju i usvajaju svake četiri godine.

1. **CILJ DONOŠENJA SMJERNICA**

Na temelju Procjene rizika od velikih nesreća za Grad Šibenik („Službeni glasnik Grada Šibenika“, broj 6/2021) ovim Smjernicama se utvrđuju prioritetne preventivne mjere, dinamika i način njihovog provođenja, kao i javne politike upravljanja rizicima, tj. smanjivanje ranjivosti kategorija društvenih vrijednosti (život i zdravlje ljudi, gospodarstvo te društvena stabilnost i politika), koje su na području Grada izložene utjecajima prijetnji s nositeljima njihovog provođenja.

Smjernice se donose u cilju definiranja pojedinačnih ciljeva, konkretnih koraka u sustavu civilne zaštite, potrebnih mjera zbog kojih se ti koraci utvrđuju prioritetnim, planiranja financijskih sredstava, potrebnih za ostvarivanje prioritetnih razvojnih ciljeva za rok od 4 godine. Osim toga, na temelju utvrđenih slabosti postojećih kapaciteta sustava civilne zaštite, Smjernicama se utvrđuje učinkovitiji način uspostavljanja sustava za primanje informacija, za postupanje po informacijama ranog upozoravanja, kao i za razvijanje rješenja na jačanju svijesti za postupanje u velikim nesrećama. Razvoj kapaciteta operativnih snaga sustava civilne zaštite, temeljnih operativnih snaga (operativne snage vatrogastva, operativne snage Hrvatskog Crvenog križa i operativnih snaga Hrvatske gorske službe spašavanja) od značaja za reagiranje u velikim nesrećama te se poboljšava planiranje i koordiniranje uporabe kapaciteta u velikoj nesreći.

Sveukupni cilj ovih Smjernica je uspostava organiziranog i učinkovitog sustava civilne zaštite i povezivanje svih sudionika: operativnih snaga sustava civilne zaštite, žurnih službi i građana u jedinstvenu cjelinu radi smanjenja rizika od velikih nesreća i katastrofa, pružanja brzog i optimalnog odgovora na prijetnje i opasnosti nastanka te ublažavanja posljedica velike nesreće i katastrofe.

Pojedinačni ciljevi (subpodručja) definirani su kroz normativno uređenje, planske dokumente, operativne snage sustava civilne zaštite, osposobljavanje i vođenje evidencije pripadnika operativnih snaga sustava civilne zaštite Grada Šibenika.

1. **PLANSKI DOKUMENTI**

Gradonačelnik Grada Šibenika donio Odluku o donošenju Plana djelovanja civilne zaštite Grada Šibenika („Službeni glasnik Grada Šibenika, broj 5/21) i Gradskom vijeću Grada Šibenika uputio Prijedlog Odluke o donošenju Procjene rizika od velikih nesreća za Grad Šibenik, koji je Gradsko vijeće Grada Šibenika ,usvojilo na sjednici održanoj 28. srpnja 2021. godine.

Na temelju članka 57. [Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti o postupku njihovog donošenja](https://www.iusinfo.hr/zakonodavstvo/pravilnik-o-nositeljima-sadrzaju-i-postupcima-izrade-planskih-dokumenata-u-civilnoj-zastiti-te-nacinu-informiranja-javnosti-o-postupku-njihovog-donosenja-1) („Narodne novine“ broj 66/21), nositelji izrade planskih dokumenata u civilnoj zaštiti, koje su na temelju odredbi Pravilnika obvezni izraditi, dužni su kontinuirano, sukladno promjenama u normativnom području, procjenama rizika ili metodološkim promjenama, provoditi njihovo usklađivanje. Postupak usklađivanja planskih dokumenata provodi se na dva načina:

* redovno tekuće ažuriranje priloga i podataka iz sadržaja dokumenata koje, što se tiče procedure, ne implicira identičan postupak prilikom njihovog usvajanja, ali se o provedenom postupku vodi službena zabilješka,
* suštinske promjene u njihovom sadržaju, na temelju promjena u normativnom području, stanja u prostoru i povećanja urbane ranjivosti, koje zahtijevaju intervencije u drugim planskim dokumentima iste ili niže hijerarhijske razine, koje impliciraju identičan postupak usvajanja izmijenjenih i dopunjenih dokumenata kao prilikom njihovog usvajanja.

Sukladno članku 8. stavcima 2. i 3. Pravilnika o smjernicama za izradu procjena rizika od katastrofa i velikih nesreća za područje Republike Hrvatske i jedinica lokalne i područne (regionalne) samouprave („Narodne novine“, broj 65/16) Procjena rizika od velikih nesreća izrađuje se najmanje jednom u tri godine te se njezino usklađivanje i usvajanje mora provesti do kraja ožujka u svakom trogodišnjem ciklusu. Procjena rizika od velikih nesreća može se izrađivati i češće, ukoliko u trogodišnjem periodu nastupi značajna promjena ulaznih parametara u korištenim scenarijima i postupcima analiziranja rizika ili ako se prepozna nova prijetnja.

U tablici je prikazan je pregled planskih dokumenata i aktivnosti u sustavu civilne zaštite koje Grad Šibenik obvezan sukladno Zakonu, posjedovati, odnosno izvršiti.

**Tablica 1. Pregled planskih dokumenata i aktivnosti s područja civilne zaštite**

|  |  |  |  |  |
| --- | --- | --- | --- | --- |
| **R.BR.** | **PLANSKI DOKUMENTI I AKTIVNOSTI** | **NOSITELJI** | **ROK IZVRŠENJA** | **NAPOMENA** |
|  | Godišnja Analiza stanja sustava civilne zaštite  | Predlaže izvršno tijelo-donosi predstavničko tijelo | Jednom godišnje-vezano uz donošenje Proračuna | / |
|  | Godišnji Plan razvoja sustava civilne zaštite s financijskim učincima za trogodišnje razdoblje | Predlaže izvršno tijelo-donosi predstavničko tijelo | Jednom godišnje-vezano uz donošenje Proračuna | / |
|  | Smjernice za organizaciju i razvoj sustava civilne zaštite  | Predlaže izvršno tijelo-donosi predstavničko tijelo | Jednom u 4 godine-vezano uz donošenje Proračuna | / |
|  | Procjena rizika od velikih nesreća | Predlaže izvršno tijelo-donosi predstavničko tijelo | Jednom u 3 godine | Ažuriranja kontinuirano/prema potrebi |
|  | Plan djelovanja civilne zaštite | Izvršno tijelo | U roku od 6 mjeseci od donošenja Procjene rizika od velikih nesreća | Ažuriranja jednom godišnje i prema potrebi |
|  | Odluka o određivanju pravnih osoba od interesa za sustav civilne zaštite | Predlaže izvršno tijelo-donosi predstavničko tijelo | Po donošenju procjene rizika od velikih nesreća | / |
|  | Stožer civilne zaštite | Imenovanje članova Stožera civilne zaštite | Izvršno tijelo | Najkasnije u roku od 30 dana po završetku lokalnih izbora | / |
| Osposobljavanje članova Stožera civilne zaštite | Izvršno tijelo | U roku od godine dana od imenovanja članova Stožera civilne zaštite |  |
| Poslovnik o radu Stožera civilne zaštite | Izvršno tijelo | Po donošenju temeljnih akata | / |
| Shema mobilizacije Stožera civilne zaštite | Izvršno tijelo | Po donošenju Procjene rizika od velikih nesreća | / |
|  | Postrojba civilne zaštite opće namjene | Raspoređivanje pripadnika postrojbe  | Stožer civilne zaštite |  | / |
| Operativni postupovnik | Načelnik Stožera civilne zaštite | Po donošenju temeljnih akata | / |
| Opremanje postrojbe | Izvršno tijelo | Kontinuirano | / |
| Osposobljavanje postrojbe | Izvršno tijelo | Kontinuirano | Provodi Ravnateljstvo civilne zaštite |
|  | Povjerenici civilne zaštite i njihovi zamjenici | Imenovanje povjerenika civilne zaštite i njihovih zamjenika | Izvršno tijelo | Po donošenju Procjene rizika od velikih nesreća | Sukladno kriteriju 1 povjerenik i jedan zamjenik za maks. 300 stanovnika |
| Osposobljavanje povjerenika civilne zaštite | Izvršno tijelo | Kontinuirano | Provodi Ravnateljstvo civilne zaštite |
|  | Koordinatori na lokaciji | Načelnik Stožera civilne zaštite | Po donošenju Procjene rizika od velikih nesreća |  |
|  | Osigurava uvjete za vođenje i ažuriranje baze podataka o pripadnicima, sposobnostima i resursima operativnih snaga sustava civilne zaštite | Izvršno tijelo | Kontinuirano | / |
|  | Osigurava uvjete za premještanje, sklanjanje, evakuaciju i zbrinjavanje te izvršavanje zadaća u provedbi drugih mjera civilne zaštite | Izvršno tijelo | Kontinuirano | / |
|  | Kod donošenja godišnjeg plana nabave u plan uključuje materijalna sredstva i opremu snaga civilne zaštite | Izvršno tijelo | Jednom godišnje u sklopu donošenja Proračuna | / |
|  | Plan vježbi civilne zaštite | Izvršno tijelo | Jednom godišnje | / |
|  | Osigurava financijska sredstva za izvršavanje odluka o financiranju aktivnosti civilne zaštite u velikoj nesreći i katastrofi prema načelu solidarnosti | Predlaže izvršno tijelo - donosi predstavničko tijelo | Kontinuirano | / |
|  | Osigurava uvjete za raspoređivanje pripadnika na dužnost povjerenika civilne zaštite te vođenje evidencije raspoređenih pripadnika | Izvršno tijelo | Kontinuirano | / |
|  | Uspostavlja vođenje evidencije stradalih osoba u velikim nesrećama i katastrofama | Izvršno tijelo | Po nastanku velike nesreće i/ili katastrofe | / |

1. **OPERATIVNE SNAGE SUSTAVA CIVILNE ZAŠTITE**

Mjere i aktivnosti u sustavu civilne zaštite na području Grada Šibenika provode sljedeće operativne snage sustava civilne zaštite:

* Stožer civilne zaštite Grada Šibenika (u daljnjem tekstu: Stožer civilne zaštite),
* Javna vatrogasna postrojba Grada Šibenika (JVP Šibenika) i Vatrogasna zajednica Grada Šibenika (VZ Šibenik),
* Gradsko društvo Crvenog križa Šibenik,
* Hrvatska gorska služba spašavanja-Stanica Šibenik,

u suradnji s :

* Postrojbama civilne zaštite opće namjene,
* Povjerenicima civilne zaštite,
* Koordinatorima na lokaciji,
* Pravnim osobama u sustavu civilne zaštite,
* Udrugama od značaja za sustav civilne zaštite

Operativne snage sustava civilne zaštite Grada Šibenika potrebno je planirati i koristiti isključivo u slučajevima velikih nesreća - događaja s neprihvatljivim posljedicama za zajednicu (npr. potres, poplave i sl.) kada njihovo operativno djelovanje koordinira Stožer civilne zaštite.

Za reagiranje u slučaju većine drugih izvanrednih događaja, izvan kategorije velikih nesreća čije su posljedice prihvatljive za zajednicu, potrebno je planirati kapacitete redovnih žurnih službi i to na zadaćama zbog kojih su utemeljene.

Kada izvanredni događaji čije su posljedice prihvatljive za zajednicu (npr. olujna nevremena, snijeg, led, suša i drugi iz kategorije ekstremnih vremenskih nepogoda ili određeni zdravstveni rizici kao što su toplinski val i sl.) zahtijevaju istovremeno djelovanje više žurnih službi, svaka služba djeluje samostalno dok njihovo reagiranje komunikacijski koordinira Županijski centar 112.

Voditelji žurnih službi, po potrebi, neposredno ili posredovanjem Službe civilne zaštite Šibenik, Županijskog centra 112, dogovaraju način operativne suradnje na mjestu djelovanja/ reagiranja.

Sukladno Pravilniku o vođenju evidencija pripadnika operativnih snaga sustava civilne zaštite („Narodne novine”, broj 75/16) ustrojena je evidencija vlastitih pripadnika za operativne snage sustava civilne zaštite Grada Šibenika za:

* članove Stožera civilne zaštite,
* pripadnike postrojbe civilne zaštite opće namjene,
* povjerenike i zamjenike povjerenika civilne zaštite,
* pravne osobe od interesa za sustav civilne zaštite,
* koordinatore na lokaciji.

Podatke o pripadnicima operativnih snaga sustava civilne zaštite Grada Šibenika potrebno je

kontinuirano ažurirati u planskim dokumentima.

* 1. **Stožer civilne zaštite Grada Šibenika**

Stožer civilne zaštite osnovan je Odlukom gradonačelnika Grada Šibenika o osnivanju i imenovanju Stožera civilne zaštite Grada Šibenika (KLASA: 810-01/21-01/11, URBROJ: 2182/01-10-21-8 od 5. srpnja 2021 godine.) i Odlukom o izmjeni Odluke o osnivanju stožera civilne zaštite Grada Šibenika (KLASA:810-01/21-01/11, URBROJ: 2182-01-10-22-8 od 7. veljače 2022. godine). Sastoji se od načelnika Stožera, zamjenika načelnika Stožera te 11 članova.

Stožer civilne zaštite je stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama. Stožer civilne zaštite obavlja zadaće koje se odnose na prikupljanje i obradu informacija ranog upozoravanja o mogućnosti nastanka velike nesreće i katastrofe, razvija plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti i predlaže donošenje odluke o prestanku provođenja mjera i aktivnosti u sustavu civilne zaštite.

Radom Stožera civilne zaštite rukovodi načelnik Stožera, a kada se proglasi velika nesreća, rukovođenje preuzima gradonačelnik.

Stožer civilne zaštite upoznat je sa Zakonom, podzakonskim aktima, načinom djelovanja sustava civilne zaštite, načelima sustava civilne zaštite i sl. Stožer civilne zaštite osposobljen je za provođenje mjera i aktivnosti u sustavu civilne zaštite.

U razdoblju od 2023. do 2026. godine, Stožer civilne zaštite usmjeravat će svoje aktivnosti na:

* kontinuirani rad svih članova Stožera civilne zaštite
* osposobljavanje koje provodi MUP, Ravnateljstvo civilne zaštite Programu osposobljavanja članova Stožera civilne zaštite koji donosi ministar, u roku od godinu dana od imenovanja u Stožer civilne zaštite,
* održavanje sjednica Stožera civilne zaštite, najmanje dva puta godišnje, posebice uoči protupožarne sezone kako bi se razmotrio Plan primjene Programa aktivnosti u provedbi posebnih mjera zaštite od požara od interesa za Republiku Hrvatsku za područje Grada Šibenika, za tekuću godinu,
* sudjelovanje u natječajima za osiguranje sredstva i EU i nacionalnih izvora za realizaciju projekata i aktivnosti iz područja civilne zaštite,
* upoznavanje s izmjenama u normativnom uređenju i promjenama u planskim dokumentima u sustavu civilne zaštite.
	1. **Javna vatrogasna postrojba grada Šibenika i Vatrogasna zajednica Grada Šibenika**

Operativne snage vatrogastva temeljna su operativna snaga sustava civilne zaštite, koje djeluju u sustavu civilne zaštite u skladu s odredbama posebnih propisa kojima se uređuje područje vatrogastva.

Na području Grada Šibenika djeluje JVP Šibenika i VZ Šibenik u sklopu koje djeluju dobrovoljna vatrogasna društva: DVD Šibenik, DVD Zaton, DVD Brodarica-Krapanj, DVD Grebaštica, DVD Zablaće, DVD Perković,  DVD Zlarin, DVD Kaprije, i DVD Žirje.

Zadaće i ciljevi operativnih snaga vatrogastva utvrđeni su Zakonom o vatrogastvu („Narodne novine“, broj 125/2019, 114/2022),  Zakonom o zaštiti od požara („Narodne novine“, broj 92/10, 114/2022), Statutom JVP Šibenik i Godišnjim planom i programom rada JVP Šibenik.

U razdoblju od 2023. do 2026. godine u području vatrogastva Grada Šibenika potrebno je:

* kontinuirano usklađivati Plan zaštite od požara Grada Šibenika,
* kontinuirano usklađivati Plan uzbunjivanja JVP Šibenika i DVD-ova,
* provođenje preventivnih mjera: dežurstva i ophodnje svih društava,
* opremati JVP i DVD-a u skladu s Pravilnikom o minimumu tehničke opreme i sredstava vatrogasnih postrojbi,
* provoditi osposobljavanje i usavršavanje vatrogasnih kadrova putem teorijske nastave, praktičnim, kondicijskim i tjelesnim vježbama,
* donošenje Financijskog plana i Godišnjeg programa rada JVP Šibenik,
* provjeriti ispravnost postojeće opreme i vozila te nabava nove potrebne opreme.

* 1. **Gradsko društvo Crvenog križa Šibenik**

Operativne snage Hrvatskog Crvenog križa su temeljna operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje djelovanja Hrvatskog Crvenog križa i planovima donesenih na temelju posebnog propisa kojim se uređuje područje djelovanja Hrvatskog Crvenog križa i Zakona.

Zadaće Društva u sustavu civilne zaštite su sljedeće: osposobljavanje članova i građana za njihovu samozaštitu u velikim nesrećama i katastrofama te drugim izvanrednim situacijama, ustrojavanje, obučavanje i opremanje ekipa prve pomoći za izvršenje zadaća u mjerama i aktivnostima civilne zaštite.

U razdoblju od 2023. do 2026. godine, Grad Šibenik će nastaviti s financiranjem Gradskog društva Crvenog križa Šibenik sukladno važećim propisima.

* 1. **HGSS - Stanica Šibenik**

Operativne snage Hrvatske gorske službe spašavanja temeljna su operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje djelovanja Hrvatske gorske službe spašavanja.  Hrvatska gorska služba spašavanja je dobrovoljna i neprofitna humanitarna služba javnog karaktera. Specijalizirana je za spašavanje na planinama, stijenama, speleološkim objektima i drugim nepristupačnim mjestima kada pri spašavanju treba primijeniti posebno stručno znanje i upotrijebiti opremu za spašavanje u planinama.

Rad Hrvatske gorske službe spašavanja definiran je Zakonom o Hrvatskoj gorskoj službi spašavanja („Narodne novine“, broj 79/06 i 110/15).

U razdoblju od 2023. do 2026. godine, Grad Šibenik će nastaviti s financiranjem aktivnosti Hrvatske gorske službe spašavanja – Stanice Šibenik, sukladno važećim propisima.

**4.5. Postrojba civilne zaštite opće namjene**

Postrojba civilne zaštite opće namjene Grada Šibenika sastoji se od 83 pripadnika civilne zaštite a osnovana je Odlukom Gradskog vijeća o osnivanju postrojbi civilne zaštite opće namjene Grada Šibenika (KLASA: 810-01/18-01/34, URBROJ: 2182/01-10-16-1 od 6. travnja 2017.godine).

Postrojba civilne zaštite opće namjene Grada Šibenika, sukladno članku 6. Uredbe o sastavu i strukturi postrojbi civilne zaštite („Narodne novine“, broj 27/17), osnovana je za provođenje mjere civilne zaštite asanacije terena, potporu u provođenju mjera evakuacije, spašavanja, prve pomoći, zbrinjavanja ugroženog stanovništva te zaštite od poplava.

Za unapređenje postojećeg stanja u razdoblju od 2023.-2026. godine potrebno je:

* utvrditi materijalno-tehnički ustroj i sredstvima iz proračuna financirati materijalno-tehničko opremanje postrojbe
* provoditi provjeru mobilizacijske spremnosti
* sukladno Planu vježbi ih uključiti u organizirane pokazne vježbe

**4.6. Povjerenici civilne zaštite i njihovi zamjenici**

Odlukom o imenovanju povjerenika civilne zaštite i njihovih zamjenika za područje Grada Šibenika (KLASA: 810-03/19-01/03, URBROJ:2182/01-10-19-1 od 25. studenog 2019. godine određeno je da za povjerenike civilne zaštite Grada Šibenika budu imenovani predsjednici Vijeća gradskih četvrti i mjesnih odbora. Zamjenici povjerenika, u skladu s Odlukom, imenuju se između članova Vijeća gradskih četvrti i mjesnih odbora.

Povjerenici civilne zaštite imaju izuzetno važnu ulogu, kako u preventivi, tako i tijekom djelovanja cjelovitog sustava civilne zaštite u velikim nesrećama. Njihove zadaće obuhvaćaju sljedeće aktivnosti:

* sudjelovanje u pripremanju i osposobljavanju građana za osobnu i uzajamnu zaštitu te usklađivanje provođenja osobne i uzajamne zaštite i pomoći pripadnicima ranjivih skupina u stambenoj zgradi, naselju ili ulici za koju su odlukom gradonačelnika Grada Šibenika imenovani povjerenikom
* obavješćivanje građana o potrebi i načinima pravodobnog poduzimanja mjera i postupaka civilne zaštite te o mobilizaciji za sudjelovanje u civilnoj zaštiti
* sudjelovanje u organiziranju i provođenju evakuacije, sklanjanja i zbrinjavanja te drugih mjera civilne zaštite
* obavljanje poslova i zadaća prema nalozima gradonačelnika i/ili stožera civilne zaštite Grada Šibenika usmjerenih na ostvarivanje spašavanja u velikoj nesreći

Za unapređenje postojećeg stanja u razdoblju od 2023.-2026. potrebno je:

* provoditi osposobljavanje povjerenika i provjeru mobilizacijske spremnosti,
* sukladno Planu vježbi ih uključiti u organizirane pokazne vježbe.
	1. **Pravne osobe od interesa za sustav civilne zaštite**

Odlukom o određivanju pravnih osoba od interesa za sustav civilne zaštite Grada Šibenika (KLASA: 240-02/22-01/01,URBROJ:2182-01-10-22-7 od 9. lipnja 2022. godine), određene su sljedeće pravne osobe s ciljem priprema i sudjelovanja u otklanjanju posljedica katastrofa i velikih nesreća:

1. Ceste Šibenik d.o.o., Velimira Škorpika 27, Šibenik, OIB: 26591133102,
2. Tec gradnja d.o.o., Narodnog preporoda 1, Šibenik, OIB: 82649424338,
3. Bemix d.o.o., Ulica put vatrogasaca 20, Grebaštica, OIB: 76507295247,
4. Čigra d.o.o., 113. šibenske brigade HV-a 241C, Šibenik,  OIB: 14580925648,
5. Vodovod i odvodnja d.o.o., Kralja Zvonimira 50, Šibenik, OIB: 26251326399,
6. Zeleni grad Šibenik d.o.o., Stjepana Radića 100, Šibenik, OIB: 54873130289,
7. JU Športski objekti d.o.o., Miminac 15, Šibenik, OIB: 45972571622,
8. Gradski parking d.o.o., Draga 14, Šibenik, OIB: 87342329948,
9. Autotransport d.o.o., Velimira Škorpika 6, Šibenik, OIB: 15635426147,
10. Atrium Gulin d.o.o., Gulini 78, Lozovac, OIB: 00971459976,
11. Tvornica Mlinar d.o.o., Šibenik,  Bana Josipa Jelačića 13, OIB: 62296711978,
12. Djelo d.o.o. Slamići 19, Ljubostinje, OIB: 62613135937,
13. Čempresi d.o.o., Kvanj 1, Šibenik, OIB:  10025069271,
14. As- eko d.o.o., Dolačka 2, Šibenik, OIB:  10342586958,

Sukladno Pravilniku o nositeljima, sadržaju i postupcima izrade planskih dokumenata u civilnoj zaštite te načinu informiranja javnosti u postupku njihovog donošenja  („Narodne novine“, broj 69/21), pravne osobe koje su odlukom Gradskog vijeća određene od interesa za sustav civilne zaštite dužne su izraditi Operativni plan civilne zaštite.

Pravne osobe Operativnim planom razrađuju: tko će provesti zadaće, kada, prije, za vrijeme ili neposredno nakon velike nesreće i katastrofe, s kojim resursima te tko je za organiziranje snaga i provođenja zadaća odgovoran.

U slučaju mobilizacije pravnih osoba od interesa za sustav civilne zaštite, Grad Šibenik će pravnim osobama podmiriti stvarno nastale troškove djelovanja ljudskih snaga i materijalnih resursa u provedbi mjera i aktivnosti civilne zaštite, a isto će se regulirati sporazumom.

* 1. **Koordinatori na lokaciji**

Sukladno odredbama Zakona, koordinator na lokaciji procjenjuje nastalu situaciju i njezine posljedice na terenu te u suradnji s nadležnim stožerom civilne zaštite usklađuje djelovanje operativnih snaga sustava civilne zaštite.

Koordinatora na lokaciji, sukladno specifičnostima izvanrednog događaja, određuje načelnik stožera civilne zaštite iz redova operativnih snaga sustava civilne zaštite.

Na temelju članka 26. stavka. 2 Pravilnika o mobilizaciji, uvjetima i načinu rada operativnih snaga sustava civilne zaštite („Narodne novine“, broj 69/16), načelnik nadležnog Stožera civilne zaštite koordinatora određuje i upućuje na lokaciju sa zadaćom koordiniranja djelovanja različitih operativnih snaga sustava civilne zaštite i komuniciranja sa Stožerom tijekom trajanja poduzimanja mjera i aktivnosti na otklanjanju posljedica izvanrednog događaja.

* 1. **Udruge građana**

Udruge koje nemaju javne ovlasti, a od interesa su za sustav civilne zaštite (npr. kinološke djelatnosti, podvodne djelatnosti, radio-komunikacijske, zrakoplovne i druge tehničke djelatnosti), pričuvni su dio operativnih snaga sustava civilne zaštite koji je osposobljen za provođenje pojedinih mjera i aktivnosti sustava civilne zaštite, svojim sposobnostima nadopunjuju sposobnosti temeljnih operativnih snaga te se uključuju u provođenje mjera i aktivnosti sustava civilne zaštite sukladno odredbama Zakona i Planu djelovanja civilne zaštite.

Članovi udruga mobiliziraju se na temelju naloga, zahtjeva i uputa Stožera civilne zaštite i koordinatora na lokaciji. Članovi udruga ne mogu se istovremeno raspoređivati u više operativnih snaga na svim razinama ustrojavanja sustava civilne zaštite.

1. **MJERE I AKTIVNOSTI U SUSTAVU CIVILNE ZAŠTITE**

**5.1. Građani u sustavu civilne zaštite**

Svaki građanin dužan je brinuti se za svoju osobnu sigurnost i zaštitu te provoditi mjere osobne i uzajamne zaštite i sudjelovati u aktivnostima sustava civilne zaštite.

Pod mjerama osobne i uzajamne zaštite podrazumijevaju se osobito: samopomoć i prva pomoć, premještanje osoba, zbrinjavanje djece, bolesnih i nemoćnih osoba i pripadnika drugih ranjivih skupina, kao i druge mjere civilne zaštite koje ne trpe odgodu, a koje se provode po nalogu nadležnog stožera civilne zaštite i povjerenika civilne zaštite, uključujući i prisilnu evakuaciju kao preventivnu mjeru koja se poduzima radi umanjivanja mogućih posljedica velike nesreće i katastrofe. Osoba koja je u slučaju velike nesreće i katastrofe nastradala dužna se prijaviti nadležnom tijelu Grada Šibenika koje vodi evidenciju stradalih osoba radi ostvarivanja prava na pomoć (materijalnu, financijsku, privremeni smještaj, organiziranu prehranu i slično).

Mjere civilne zaštite su jednokratni postupci i zadaće koje provode svi sudionici u sustavu civilne zaštite na svim razinama radi spašavanja života i zdravlja građana, materijalnih i kulturnih dobara i okoliša, i to: uzbunjivanje i obavješćivanje, evakuacija, zbrinjavanje, sklanjanje, spašavanje, prva pomoć, kemijsko-biološko-radiološko-nuklearna zaštita (KBRN zaštita), asanacija (humana, animalna, asanacija terena), zaštita životinja i namirnica životinjskog porijekla te zaštita bilja i namirnica biljnog porijekla.

**5.2. Edukacija i jačanje svijesti stanovnika Grada Šibenika u području civilne zaštite**

Radi postizanja pravilnog postupanja i smanjenja šteta konstantno će se educirati stanovništvo na sljedeći način:

* provođenjem informiranja građana putem sredstava javnog informiranja
* provođenjem informiranja građana kroz rad mjesnih odbora i drugih institucija
* prema postojećem kalendaru obilježavanje svih datuma od značaja za civilnu zaštitu (npr. 01. ožujka - Dan civilne zaštite Republike Hrvatske, 11. veljače - Dan europskog broja 112, 13. listopada- Međunarodni dan smanjenja rizika od katastrofa..)
* prezentiranjem rada redovnih snaga civilne zaštite putem vježbi civilne zaštite Grada Šibenika sukladno Planu vježbi civilne zaštite

**5.3. Uzbunjivanje i obavješćivanje**

Uzbunjivanje stanovništva provodit će se sukladno Pravilniku o postupku uzbunjivanja stanovništva („Narodne novine“ broj 69/16). Odluku o uzbunjivanju stanovništva putem sirena, oglašavanjem znaka neposredne opasnosti ili upozorenja na nadolazeću opasnost, s priopćenjem za stanovništvo donosi gradonačelnik, a u slučaju njezine odsutnosti ili spriječenosti načelnik Stožera civilne zaštite.

Odluka o uzbunjivanju stanovništva donosi se na temelju informacija ranog upozoravanja institucija iz javnog sektora u sklopu propisanog djelokruga u području meteorologije, hidrologije i obrane od poplava, ionizirajućeg zračenja, inspekcijske službe i institucija koje provode znanstvena istraživanja, informacija o neposrednoj opasnosti od nastanka nesreće koje prikupljaju operateri postrojenja s opasnim tvarima, hidroakumulacija i vatrogastvo i informacije koje prikupljaju Ministarstvo obrane i Ministarstvo unutarnjih poslova.

Odluka o uzbunjivanju stanovništva s priopćenjem za stanovništvo upućuje se Službi civilne zaštite Šibenik,  Županijskom centru 112 i telefonskim pozivom na broj 112.

Pravne osobe-operateri dužni su uspostaviti i održavati sustav uzbunjivanja u perimetru stvarnih rizika za građane i to:

* pravne osobe koje se bave djelatnošću koja svojom naravi može ugroziti život i zdravlje građana, materijalna i kulturna dobra i okoliš, a koje koriste velike količine opasnih tvari propisane posebnim propisima na području zaštite okoliša te su dužne izrađivati izvješća o sigurnosti,
* pravne osobe koje su vlasnici ili upravljaju akumulacijama vode i vodnim kanalima za proizvodnju električne energije i opskrbu vodom,
* pravne osobe koje se bave djelatnošću koja svojom naravi može ugroziti život i zdravlje građana, materijalnih i kulturnih dobara i okoliša, a posluju unutar industrijske zone koja je prema aktima središnjeg tijela državne uprave nadležnog za zaštitu okoliša ugrožena domino efektom,
* vlasnici i korisnici objekata u kojima se okuplja ili istodobno boravi više od 250 osoba te odgojne, obrazovne, zdravstvene i druge ustanove, sportske dvorane, stadioni, proizvodni prostori i slično, u kojima se zbog buke ili akustičke izolacije ne može osigurati dovoljna čujnost sustava za javno uzbunjivanje, dužni su uspostaviti i održavati odgovarajući interni sustav za uzbunjivanje i obavješćivanje te preko istog osigurati provedbu javnog uzbunjivanja i prijem priopćenja Županijskog centra 112 o vrsti opasnosti i mjerama za zaštitu koje je potrebno poduzeti.
1. **FINANCIRANJE SUSTAVA CIVILNE ZAŠTITE**

Na temelju članka 72. stavaka 1. i 2. Zakona, u Proračunu Grada Šibenika osiguravaju se financijska sredstva za pozivanje, raspoređivanje, popunu, opremanje, osposobljavanje, uvježbavanje, aktiviranje, mobiliziranje i djelovanje operativnih snaga sustava civilne zaštite sukladno ovim Smjernicama i Godišnjim planom razvoja sustava civilne zaštite.

Financiranjem sustava civilne zaštite potrebno je postići racionalno, funkcionalno i učinkovito djelovanje sustava civilne zaštite. Proračunom Grada Šibenika osiguravaju se financijska sredstva za izvršavanje mjera i aktivnosti u sustavu civilne zaštite.

Slijedom navedenoga u proračunu je potrebno je osigurati financijska sredstva za:

* operativne snage vatrogastva (JVP Šibenik, VZ Šibenik),
* operativne snage Crvenog križa (GDCK Šibenik),
* operativne snage Hrvatske gorske službe spašavanja (stanica Šibenik),
* udruge od značaja za sustav civilne zaštite,
* povjerenike civilne zaštite i njihove zamjenike (osposobljavanje i opremanje)
* naknadu mobiliziranim povjerenicima civilne zaštite i njihovim zamjenicima
* naknadu troškova pravnim osobama od interesa za sustav civilne zaštite
* naknadu za privremeno oduzete pokretnine radi provedbe mjera civilne zaštite
1. **ZAKLJUČAK**

Sustav civilne zaštite je oblik planiranja, pripremanja i sudjelovanja sudionika civilne zaštite za reagiranje u slučaju izbijanja velike nesreće i/ili katastrofe i otklanjanju mogućih uzoraka te posljedica istih. Usklađeni i pravovremeni odgovor na prijetnje po život i materijalna dobara od presudne je važnosti za njihovo očuvanje.

* Dugi niz godina sustav civilne zaštite na području Grada Šibenika ali i na državnoj razini, nije bio prepoznat kao sustav koji je ustanovljen s ciljem koordiniranog djelovanja operativnih snaga na terenu kako bi se: osiguralo pružanje pomoći ondje gdje je potrebna i izbjeglo „ad hoc“ odlučivanje u nastalim nesrećama ili ugrozama. Polazeći od ovakvog stanja potreban je duži vremenski period da se sustav civilne zaštite dovede u stanje pune spremnosti za izvršavanje obimnih i složenih mjera civilne zaštite.
* Potrebno je da se za razvoj sustava civilne zaštite Grada Šibenika, osim proračunskih sredstava koriste i sredstva koja su na raspolaganju putem fondova i programa EU.
* Najznačajniji među njima je Mehanizam civilne zaštite EU koji pruža podršku naporima država članica usmjerenih na zaštitu, ponajprije ljudi, ali i okoliša i imovine uključujući kulturnu baštinu u slučaju prirodnih katastrofa i tehnoloških ili ekoloških nesreća velikih razmjera. U okviru [Mehanizma civilne zaštite EU-a](https://civil-protection-humanitarian-aid.ec.europa.eu/what/civil-protection/eu-civil-protection-mechanism_en)  države članice i 9 drugih država sudionica redovito razmjenjuju informacije o rizicima od katastrofa i na raspolaganju im je širok niz politika i fondova EU-a koji imaju za cilj jačanje kolektivne sigurnosti i otpornosti na štetne događaje. EU upravo s ciljem jačanja kolektivne sigurnosti i otpornosti na štetne događaje kao odgovor na rat u Ukrajini koordinira **dosad najveću operaciju Mehanizma EU-a za civilnu zaštitu.** Imajući u vidu golemu potrebu za medicinskim potrepštinama u Ukrajini mobilizirana je strateška **pričuva sustava rescEU** i otvoren je poseban medicinski centar u Rzeszówu (Poljska).
* Shvaćajući važnost primjene Direktive EU o privremenoj zaštiti raseljenih osoba (ožujak 2022. godine) koja se aktivira u slučaju masovnog priljeva prognanika i ima za cilj pružiti trenutnu i kolektivnu zaštitu raseljenim osobama koje se nisu u mogućnosti vratiti u zemlju podrijetla a koje borave na području zemalja članica EU i sudjelujući u aktivnostima u vezi s [Javnim pozivom za dostavu ponuda vlasnika stambenih jedinica za stambeno zbrinjavanje raseljenih osoba iz Ukrajine u pojedinačnom smještaju](https://hrvatskazaukrajinu.gov.hr/press/javni-poziv-za-dostavu-ponuda-vlasnika-stambene-jedinice-za-stambeno-zbrinjavanje-raseljenih-osoba-iz-ukrajine-u-pojedinacnom-smjestaju/339) koji je objavilo Ravnateljstvo civilne zaštite RH, Grad Šibenik se kao partner uključio u Interreg program SIRM (Socio-economic Integration of Refugees and Migrants) baziran na socioekonomskoj integraciji izbjeglica i migranata u kojem je vodeći partner upravo Rzeszow Regional Development Agency, iz Poljske.
* Osim toga, u skladu s zaključcima Vijeća EU (veljača 2022. godine) u vezi s klimatskim promjenama u kojima se države članice i Komisija, potiču na ulaganje u **istraživanja i inovacije** kao i na osmišljavanje odgovarajućih mjera prevencije i pripravnosti uključujući osiguravanje dostupnosti **dostatnih kapaciteta** na nacionalnoj razini kako bi se odgovorilo na rizike koji proizlaze iz klimatskih promjena, kao što su šumski požari i poplave, Grad Šibenik će u narednom četverogodišnjem razdoblju nastojati putem fondova i programa EU osigurati novčana sredstva za izgradnju Vatrogasnog doma - Centra za borbu protiv klimatskih promjena.

KLASA:240-08/23-01/04

URBROJ:2182-1-10-23-5

Šibenik, 16. lipnja 2023.

GRADSKO VIJEĆE GRADA ŠIBENIKA

PREDSJEDNIK

dr. sc. Dragan Zlatović

**OBRAZLOŽENJE**

**Prijedloga Smjernica za organizaciju i razvoj sustava civilne zaštite na području Grada Šibenika za razdoblje od 2023. do 2026. godine**

Odredbom članka 17. stavka 1. Zakona o sustavu civilne zaštite ("Narodne novine" broj 82/15, 118/18, 31/20, 20/21, 114/22) određeno je da u ostvarivanju prava i obveza u području sustava civilne zaštite, predstavnička tijela jedinica lokalne i područne (regionalne) samouprave donose smjernice za organizaciju i razvoj sustava civilne zaštite.

U skladu s člankom 54. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja, „Narodne novine“, broj 66/21, (u daljnjem tekstu: Pravilnik) za Nacrt prijedloga Smjernica za organizaciju i razvoj sustava civilne zaštite na području Grada Šibenika za razdoblje od 2023. do 2026. godine u razdoblju od 12. do 20. svibnja 2023. godine, proveden je postupak savjetovanja s zainteresiranom javnošću u sklopu kojeg nije pristigla niti jedna primjedba ili sugestija.

U skladu s člankom 50. Pravilnika, Smjernicama se definiraju pojedinačni ciljevi i sveukupni cilj, konkretni koraci, potrebne mjere poradi kojih se ti koraci utvrđuju prioritetnim u sustavu civilne zaštite u razdoblju za koje se donose i to na svim subpodručjima sustava civilne zaštite (normiranja - usvajanja općih akata - o ustrojavanju stožera civilne zaštite JLP(R)S, određivanju pravnih osoba od značaja za sustav civilne zaštite, imenovanju povjerenika i dr.; preventive - procjena rizika, jačanje svijesti, upravljanje rizicima i dr.; planiranja - planovi djelovanja, Vanjski i operativni planovi civilne zaštite i dr.; operativnog djelovanja - ustrojavanje evidencija obveznika, popuna, osposobljavanje, vježbe, nabava opreme i dr.; financiranja - prioriteti u izvršavanju mjera i aktivnosti u sustavu civilne zaštite, podaci o implementaciji spoznaja iz drugih javnih politika (o studijama, znanstvenim istraživanjima i ispitivanjima, normativnim i planskim rješenjima iz drugih područja) čija primjena i uključivanje u smjernice može dovesti do poboljšanja sustava civilne zaštite, sufinanciranje programa i projekata za razvoj udruga koje su od važnosti za sustav civilne zaštite i drugih specifičnih interesa i prioriteta JLP(R)S iz njihovog samoupravnog djelokruga na području sustava civilne zaštite.

Smjernice čije se donošenje predlaže odnose se na razdoblje od 2023. do 2026. godine.